Hyvän tahdon motoristi Toni Hynynen törmäsi Nurmijärvellä rekkaan varhain perjantaiaamuna ja loukkaantui vakavasti.

Hyväntekeväisyyskampanjastaan tunnettu motoristi Toni Hynynen joutui perjantaina vakavaan kolariin Nurmijärvellä.

Hynynen törmäsi rekan perään ja loukkaantui vakavasti Hämeenlinnan väylällä.

Hänellä on menossa 130 000 kilometrin

"

rautaperseajo

"

koulukiusattujen tukemiseksi.

Hyvää tekevä motoristi Toni Hynynen joutui vakavaan onnettomuuteen perjantaina varahain aamulla, kun hän törmäsi rekkaan Nurmijärvellä. Hän on tehohoidossa Töölön sairaalassa. INKA SOVERI

Koulukiusattujen tueksi mahtavaa 130 000 kilometrin " rautaperseajoa " eli Iron Butt Associaton Finladin 21 virallisen etapin matkaa ajaneen Toni Hynysen, 33, ajo katkesi rajusti perjantaina, kun mies törmäsi varhain aamulla rekan perään. Itä-Uudenmaan poliisi kertoo, että onnettomuus sattui hieman viiden jälkeen Hämeenlinnan väylällä Stop-Cafen kohdalla. Kahvila on raskaan liikenteen kuljettajien suosiossa.

Vaikeasti loukkaantunut Hynynen kuljetettiin Töölön hoidettavaksi sairaalaan. Hän on nyt nukutettuna sairaalassa, kertoo hänen ystävänsä ja hankkeen projektin tiedottaja Saliven Gustavsson.

Tukea koulukiusatuille

Hynysen tavoitteena oli ajaa kuudessa kuukaudessa kaikki 21 etappia Suomessa ja Euroopassa. Häntä motivoi ajamiseen koulukiusattujen tukeminen, koska hän itse on kärsinyt koulukiusaamisesta ja pitää etenkin lasten ja nuorten jälkihuoltoa puutteellisena. Hynynen kerää järjestönsä Reissumies Hynyne ry, Good Will Bikerin kautta varoja ja huomiota sen kehittämiseksi. Hänen tarkoituksensa on päästä myös vuoden 2017 suorituksella myös Guinnessin ennätysten kirjaan.

Hynynen kertoi keväällä Iltalehden haastattelussa, että hän joutui koulukiusatuksi 12-vuotiaana muutettuaan perheensä kanssa maalta Vantaalle (IL 30.4.). Hänen kokemuksena oli, että rankkaa kiusaamista vähäteltiin koulussa. Tästä esimerkkinä hän mainitsi kuraattorin todenneen palaverissa, että ”ei nyt tehdä kärpäsestä härkästä”, vaikka kiusaaminen oli jatkuvaa piinaamista ja ruumiillista väkivaltaa.

Kiusaamisen vuoksi Hynynen ei vastoin mahdollisuuksiaan mennyt lukioon vaan valitsi ammattikoulun. Hän pääsi eroon kiusaajistaan ja perusti oman yrityksen jo 18-vuotiaana. Sitten osa kiusaajista on pyytänyt ja saanut anteeksi, mutta rankat kokemukset eivät unohdu siitä huolimatta.

Nykyisin Hynynen on kahden 7-vuotiaan pojan ja 5-vuotiaan tytön isä ja yrittäjä. Hän on aktiivinen nyrkkeilyn ja urheilun harrastaja. Hynysen hyväntekeväisyysyhdistyksen, Reissumies Hynyne ry:n tavoitteena on ollut lahjoittaa jokaiselta miehen ajamalta kilometriltä 10 senttiä järvenpääläiselle Väkevä Boxing Teamille. Lisäksi tarkoituksena on lahjoittaa varoja Setlementtiliitolle, joka kohdentaa lahjoitukset suoraan kiusaamista kokeneille lapsille.

Kolari Puolassa

Hynysellä on ollut epäonnea ajamisessaan. Hän joutui toukokuussa kolariin Puolassa, mutta selvisi törmäyksestä ja sen jälkeisestä ilmalennosta pienin vammoin. Hänen pyöränsä Yamaha FJR 1300 sen sijaan vaati korjaamista.

- Puolassa Toni pääsi lähes pelkällä säikähdyksellä, Gustavsson kertoo ja sanoo Hynysen puhuneen riskeistä, jotka liittyvät varhain aamulla ajamiseen, koska kuljettaja ei ole silloin välttämättä huipputerässä.

Perjantaina tuo pitkien matkojen ajamiseen liittyvä onnettomuusriski toteutui rankalla tavalla, kun Hynynen osui rekkaan.

- Tiedän nyt vain sen, että häntä pidetään nukutettuna aivojen turvotuksen takia, Gustavsson kertoo ystävänsä tilasta.

Onnettomuudesta uutisoi ensimmäisenä Uusimaa.